text: Transportminister positiv overfor afkørsel
  21 december 2010 kl. 12.54
  Horsens får sandsynligvis snart en fjerde motorvejsafkørsel, der kan lette trafikken på hovedfærdselsårerne ind og ud af byen.
  Det sagde transportminister Hans Christian Schmidt (V), da han i går lagde vejen forbi Horsens. Her blev ministeren forelagt ideen om at forlænge Hattingvej ca. to km til motorvejen og anlægge en ekstra motorvejstilslutning mellem de eksisterende afkørsler S og V, skriver Horsens Folkeblad.
  
  Minister vil dele udgiften 
  - Jeg er bestemt positiv overfor ideen. En løsning kunne være, at I bygger anlægget, at vi giver et tilskud til den, og at vi, når det er færdigt, overtager vedligeholdelsen af vejen. Det er den løsning, der er brugt fornylig i Vejle, og den fungerer godt, sagde Hans Christian Schmidt.
  
  70-80 mill. kr. 
  I følge de foreløbige beregninger vil en tilkørsel koste mellem 70 og 80 mill. kr.
  Trafikministeren opfordrede kommunen til at lave et gennemarbejdet projektet og bringe det til Christiansborg, når der igen skal uddeles penge til trafik-projekter.
  Det sker i 2011 i april og efter sommerferien.
  